วันนี้ตั้งใจมากินที่ร้านนี้โดยเฉพาะ หลังจากปีที่แล้วมีโอกาสลิ้มลองซาลาเปาไส้หมูแดงที่สาขาเทอร์มินอล 21 ซึ่งเป็นสาขาแรกของติ่มซำระดับมิชลินสตาร์แห่งนี้ในเมืองไทย

สาขานี้อยู่ที่เกตเวย์ เอกมัย ซึ่งครั้งล่าสุดที่มาเดินที่นี่ร้านยังไม่เสร็จ วันนี้อยู่ๆนึกอยากกินเลยคิดว่ามาสาขานี้คนไม่น่าจะเยอะเท่าไร ซึ่งก็ตามคาด มาแล้วมีโต๊ะเลย ไม่ต้องรอคิว บรรยากาศในร้านสบายๆไม่แออัด  พอได้นั่งโต๊ะก็จัดเต็มที่ 2 คน สั่งไป 7 อย่าง

อย่างแรกเลยที่พลาดไม่ได้ ซาลาเปาไส้หมูแดง แป้งข้างนอกอบกรอบเบาๆนุ่มใน สไตล์ขนมปังโรตีบอยที่โด่งดังในอดีต ด้านในมีใส้หมูแดงเยิ้มๆ เต็มๆ สีสันน่าทาน เมื่อสัมผัสกับลิ้นที่รอคอยรสชาตินี้มานาน ก็เกิดอาการฟินแบบสุดๆ สมกับที่รอคอย เมนูนี้สั่งกันแทบทุกโต๊ะ

ส่วนเมนูอื่นๆที่สั่ง คือ ก๋วยเตี๋ยวหลอดหมูแดง และก๋วยเตี๋ยวหลอดกุ้ง ก็รสชาติดีทั้งคู่ ส่วนเกี๊ยวกุ้งทอดราดซอสวาซาบิก็ใช้ได้ แล้วก็เปาะเปี๊ยะไข่ขาวทอด อันนี้จืดๆเลี่ยนๆไปนิดนึง แต่ก็แปลกๆดี 

ขนมจีบหมูและกุ้ง ฮะเก๋ากุ้ง ก็อร่อยดีครับ กุ้งเน้นๆ ส่วนเครื่องดื่มสั่งน้ำบาร์เล่ย์เย็นมาลอง ก็หอมดีครับไม่หวานมาก

ราคานี่ต้องทำใจไว้นิดว่าสูงพอสมควร แต่ก็ยังดีว่า ช่วงนี้บัตร citibank ลดได้ 10% แต่ลดแล้วก็ยังแพง ก็ถือว่ากินให้หายอยากครับ 